CELEX: 32020D0440
Language: da
Date: 2020-03-24 00:00:00
Title: Den Europæiske Centralbanks afgørelse (EU) 2020/440 af 24. marts 2020 om et midlertidigt opkøbsprogram på foranledning af den pandemiske nødsituation (ECB/2020/17)

25.3.2020   
               
               
                  DA
               
               
                  Den Europæiske Unions Tidende
               
               
                  L 91/1
               
            
         DEN EUROPÆISKE CENTRALBANKS AFGØRELSE (EU) 2020/440
         af 24. marts 2020
         om et midlertidigt opkøbsprogram på foranledning af den pandemiske nødsituation (ECB/2020/17)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde, særlig artikel 127, stk. 2, første led,
         under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
         ud fra følgende betragtninger:
         
                     (1)
                  
                  
                     I medfør af artikel 18.1 i statutten for Det Europæiske System af Centralbanker og Den Europæiske Centralbank (herefter »ESCB-statutten«) kan Den Europæiske Centralbank (ECB) sammen med de nationale centralbanker i de medlemsstater, der har euroen som valuta, deltage i de finansielle markeder ved bl.a. at købe og sælge pengemarkedsinstrumenter med henblik på at opfylde Det Europæiske System af Centralbankers mål.
                  
               
                     (2)
                  
                  
                     Programmet til opkøb af den offentlige sektors aktiver på det sekundære marked (secondary markets public sector asset purchase programme, herefter »PSPP«) udgør sammen med det tredje program til opkøb af særligt dækkede obligationer, programmet til opkøb af værdipapirer af asset-backed typen og programmet til opkøb af virksomhedsobligationer en del af ECB's udvidede program til opkøb af aktiver (asset purchase programme, herefter »APP«). APP har til formål at styrke transmissionen af pengepolitikken, fremme kreditgivningen i euroområdet, gøre det lettere for husholdninger og virksomheder at låne samt at støtte en vedvarende konvergens hen imod en inflation på et niveau under, men tæt på 2 % på mellemlangt sigt i overensstemmelse med ECB's primære mål om at fastholde prisstabilitet.
                  
               
                     (3)
                  
                  
                     Under hensyn til de ekstraordinære økonomiske og finansielle omstændigheder forbundet med spredningen af coronavirus (COVID-19) besluttede Styrelsesrådet den 18. marts 2020 at iværksætte et nyt midlertidigt opkøbsprogram på foranledning af den pandemiske nødsituation (Pandemic Emergency Purchase Programme, herefter »PEPP«), der omfatter alle kategorier af aktiver, der er belånbare under APP. Opkøb under PEPP er adskilt fra og supplerer opkøb foretaget under APP med en samlet yderligere opkøbsramme på EUR 750 mia. indtil udgangen af 2020. PEPP etableres som modsvar til en specifik og akut økonomisk krise, som kan bringe målsætningen om prisstabilitet og den pengepolitiske transmissionsmekanismes korrekte funktion i fare. På grund af disse ekstraordinære, hurtigudviklende og usikre omstændigheder kræver PEPP en høj grad af fleksibilitet i sit design og sin gennemførelse sammenlignet med APP, og dets pengepolitiske mål er ikke identisk med APP's.
                  
               
                     (4)
                  
                  
                     COVID-19 er blevet karakteriseret som en pandemi af Verdenssundhedsorganisationen (WHO), og den er årsagen til en offentlig folkesundhedsmæssig nødsituation, som er uden fortilfælde i nyere historie. Den har forårsaget et ekstremt økonomisk stød, der kræver en ambitiøs, koordineret og øjeblikkelig reaktion på alle politikområder for at støtte udsatte virksomheder og arbejdstagere. Som følge af pandemien er den økonomiske aktivitet på tværs af euroområdet faldende og vil uundgåeligt lide et betragteligt fald, særligt idet flere lande har behov for at intensivere foranstaltninger til begrænsning af spredningen. Disse foranstaltninger lægger akut pres på virksomhedernes og arbejdstagernes pengestrømme og bringer virksomhedernes overlevelse og jobs i fare. Det står også klart, at denne situation hæmmer transmissionen af de pengepolitiske impulser og medfører alvorlige risici for fald i den relevante inflationsudsigt. På baggrund heraf er PEPP en foranstaltning, der er forholdsmæssig til at imødegå de alvorlige risici for prisstabiliteten, den pengepolitiske transmissionsmekanisme og de økonomiske udsigter i euroområdet, som udbruddet og den eskalerende spredning af COVID-19 medfører. Styrelsesrådet afslutter nettoopkøbene under PEPP, når det er af den opfattelse, at COVID-19-krisesituationen er forbi, men under alle omstændigheder ikke før udgangen af 2020.
                  
               
                     (5)
                  
                  
                     For opkøb under PEPP af belånbare omsættelige gældsværdipapirer udstedt af statslige, regionale eller lokale myndigheder og godkendte agencies følger benchmarktildelingen på tværs af jurisdiktionerne i euroområdet fordelingsnøglen for kapitalindskud i ECB som omhandlet i ESCB-statuttens artikel 29. En fleksibel tilgang til sammensætningen af opkøb under PEPP er ikke desto mindre afgørende for at forebygge, at de nuværende forvridninger i den aggregerede statslige afkastkurve i euroområdet medfører yderligere forvridninger i den risikofrie afkastkurve i euroområdet, mens den også sikrer, at programmets samlede orientering omfatter alle jurisdiktioner i euroområdet. Med henblik på at styrke PEPP's fleksibilitet yderligere opkøbes den offentlige sektors omsættelige gældsværdipapirer med løbetider kortere end de, der opkøbes under PSPP, også under PEPP.
                  
               
                     (6)
                  
                  
                     Den 18. marts 2020 besluttede Styrelsesrådet også, at Styrelsesrådet i det omfang, selvfastsatte grænser kan hindre de foranstaltninger, som Eurosystemet skal tage med henblik på at opfylde sit mandat, vil overveje at revidere dem i det omfang, det er nødvendigt, for at dets foranstaltninger er proportionale med risiciene. For at sikre effektiviteten af denne afgørelse finder de konsoliderede beholdninger i artikel 5 i Den Europæiske Centralbanks afgørelse (EU) 2020/188 (ECB/2020/9) (1) ikke anvendelse på PEPP-beholdninger. Eurosystemet accepterer ikke nogen risici for den gnidningsløse gennemførelse af pengepolitikken i alle jurisdiktioner i euroområdet.
                  
               
                     (7)
                  
                  
                     Hvad angår belånbarheden med henblik på PEPP af omsættelige gældsværdipapirer udstedt af centralregeringen i Den Hellenske Republik, vurderede Styrelsesrådet følgende: a) behovet for at lette det pres, der stammer fra det nuværende udbrud af COVID-19, som har påvirket de græske finansmarkeder i betydelig grad, b) de forpligtelser, Den Hellenske Republik har påtaget sig i forbindelse med skærpet overvågning og EU-institutionernes overvågning af gennemførelsen heraf, c) at gældsforanstaltningerne på mellemlang sigt for Den Hellenske Republik leveret af den europæiske stabilitetsmekanisme afhænger af den fortsatte gennemførelse af disse forpligtelser, d) ECB's direkte adgang til oplysninger om den økonomiske og finansielle situation i Den Hellenske Republik som følge af ECB's involvering i rammen for skærpet overvågning, og e) at Den Hellenske Republik har genvundet sin markedsadgang. På baggrund af denne vurdering besluttede Styrelsesrådet, at omsættelige gældsværdipapirer udstedt af centralregeringen i Den Hellenske Republik er godkendt til opkøb under PEPP.
                  
               
                     (8)
                  
                  
                     PEPP er i fuld overensstemmelse med forpligtelserne for centralbankerne i Eurosystemet i henhold til traktaterne, herunder forbuddet mod monetær finansiering, og hæmmer ikke Eurosystemets operationer i overensstemmelse med princippet om en åben markedsøkonomi med fri konkurrence.
                  
               
                     (9)
                  
                  
                     Med henblik på at sikre effektiviteten af PEPP præciserer Eurosystemet hermed, at det accepterer den samme (pari passu) behandling som private investorer hvad angår den offentlige sektors omsættelige gældsværdipapirer, som Eurosystemet kan opkøbe under PEPP, i overensstemmelse med betingelserne for sådanne instrumenter.
                  
               
                     (10)
                  
                  
                     PEPP-operationerne bør gennemføres decentraliseret i overensstemmelse med de relevante afgørelser fra ECB, hvorved enheden i Eurosystemets pengepolitik sikres. Opkøb under PEPP foretages i overensstemmelse med den eksisterende ramme for APP, med mindre andet specifikt er fastsat i denne afgørelse.
                  
               
                     (11)
                  
                  
                     Den 18. marts 2020 besluttede Styrelsesrådet at udvide rækken af belånbare aktiver under programmet til opkøb af virksomhedsobligationer til ikke-finansielle virksomhedscertifikater, hvilket også gør alle virksomhedscertifikater af tilstrækkelig kreditkvalitet godkendt til opkøb under PEPP.
                  
               
                     (12)
                  
                  
                     For at reagere omgående på den nuværende pandemi træder denne afgørelse i kraft dagen efter dens offentliggørelse i Den Europæiske Unions Tidende —
                  
               VEDTAGET DENNE AFGØRELSE:
         
            Artikel 1
            Indførelse og rækkevidde af opkøbsprogrammet på foranledning af den pandemiske nødsituation
            
               1.   Eurosystemet fastsætter hermed det midlertidige opkøbsprogram på foranledning af den pandemiske nødsituation (pandemic emergency purchase programme, herefter »PEPP«) som et særskilt opkøbsprogram med en samlet ramme på EUR 750 mia.
            
            
               2.   Under PEPP opkøber centralbankerne i Eurosystemet, med mindre andet er udtrykkeligt angivet i denne afgørelse, følgende:
               
                           a)
                        
                        
                           belånbare omsættelige gældsværdipapirer som omhandlet i, og i overensstemmelse med, bestemmelserne i Den Europæiske Centralbanks afgørelse (EU) 2020/188 (ECB/2020/9)
                        
                     
                           b)
                        
                        
                           belånbare erhvervsobligationer og andre omsættelige gældsinstrumenter som omhandlet i, og i overensstemmelse med, bestemmelserne i Den Europæiske Centralbanks afgørelse (EU) 2016/948 (ECB/2016/16) (2)
                           
                        
                     
                           c)
                        
                        
                           belånbare særligt dækkede obligationer som omhandlet i, og i overensstemmelse med, bestemmelserne i Den Europæiske Centralbanks afgørelse (EU) 2020/187 (ECB/2020/8) (3)
                           
                        
                     
                           d)
                        
                        
                           belånbare værdipapirer af asset-backed typen som omhandlet i, og i overensstemmelse med, bestemmelserne i Den Europæiske Centralbanks afgørelse (EU) 2015/5 (ECB/2014/45) (4)
                           
                        
                     
         
         
            Artikel 2
            Løbetid for den offentlige sektors omsættelige gældsværdipapirer
            For at kunne godkendes til opkøb under PEPP skal omsættelige gældsværdipapirer, som omhandlet i artikel 1, stk. 2, litra a), have en resterende løbetid på mindst 70 og højst 30 år på det tidspunkt, hvor de bliver opkøbt af den pågældende centralbank i Eurosystemet. For at fremme en smidig gennemførelse er omsættelige gældsinstrumenter med en restløbetid på 30 år og 364 dage godkendt til opkøb under PEPP.
         
         
            Artikel 3
            Dispensation for omsættelige gældsværdipapirer udstedt af Den Hellenske Republik
            På trods af kravene i artikel 3, stk. 2, i afgørelse (EU) 2020/188 (ECB/2020/9) er omsættelige gældsværdipapirer denomineret i euro udstedt af centralregeringen i Den Hellenske Republik godkendt til opkøb under PEPP under forudsætning af, at de opfylder kriterierne for opkøb i artikel 3, stk. 4, i afgørelse (EU) 2020/188 (ECB/2020/9).
         
         
            Artikel 4
            Opkøbsbeløb
            Opkøb foretages under PEPP i det omfang, det er nødvendigt og forholdsmæssigt for at imødegå de trusler, som de ekstraordinære økonomiske vilkår og markedsvilkår udgør for Eurosystemets evne til at opfylde sit mandat. For at sikre effektiviteten af denne ekstraordinære afgørelse finder de konsoliderede beholdninger i artikel 5 i afgørelse (EU) 2020/188 (ECB/2020/9) ikke anvendelse på PEPP-beholdninger.
         
         
            Artikel 5
            Fordeling af porteføljer
            
               1.   Fordelingen af de akkumulerede nettokøb af omsættelige gældsværdipapirer udstedt af godkendte statslige, regionale eller lokale myndigheder og agencies mellem de forskellige jurisdiktioner i euroområdet skal, baseret på beholdningerne, følge de respektive nationale centralbankers andel i fordelingsnøglen for kapitalindskud i ECB, jf. artikel 29 i ESCB-statutten.
            
            
               2.   Opkøb under PEPP foretages på en fleksibel måde, som muliggør udsving i fordelingen af købestrømme over tid, på tværs af aktivklasser og blandt jurisdiktioner.
            
            
               3.   Styrelsesrådet delegerer beføjelsen til at fastsætte et passende tempo og en passende sammensætning af de månedlige opkøb under PEPP inden for den samlede ramme på EUR 750 mia. til direktionen. Særligt kan købsfordelingen justeres under PEPP for at muliggøre udsving i fordelingen af købestrømme over tid, på tværs af aktivklasser og blandt jurisdiktioner.
            
         
         
            Artikel 6
            Gennemsigtighed
            
               1.   Eurosystemet offentliggør en gang om ugen den samlede bogførte værdi af værdipapirerne, som besiddes under PEPP, i kommentarerne til sin konsoliderede ugentlige balance.
            
            
               2.   Eurosystemet offentliggør månedligt de månedlige nettokøb og kumulative nettokøb.
            
            
               3.   Den bogførte værdi af værdipapirer, som besiddes under PEPP, offentliggøres en gang om ugen på ECB's websted under afsnittet om markedsoperationer.
            
         
         
            Artikel 7
            Værdipapirudlån
            Eurosystemet stiller værdipapirer opkøbt under PEPP til rådighed for udlån, herunder repoer, med henblik på at sikre effektiviteten af PEPP.
         
         
            Artikel 8
            Afsluttende bestemmelse
            Denne afgørelse træder i kraft dagen efter dens offentliggørelse i Den Europæiske Unions Tidende.
            
         
         
            Udfærdiget i Frankfurt am Main, den 24. marts 2020.
            
               
                  Formand for ECB
               
               Christine LAGARDE
            
         
         
            (1)  Den Europæiske Centralbanks afgørelse (EU) 2020/188 af 3. februar 2020 om et program til opkøb af den offentlige sektors aktiver på det sekundære marked (ECB/2020/9) (EUT L 39 af 12.2.2020, s. 12).
         
            (2)  Den Europæiske Centralbanks afgørelse (EU) 2016/948 af 1. juni 2016 om indførelse af programmet til opkøb af virksomhedsobligationer (ECB/2016/16) (EUT L 157 af 15.6.2016, s. 28).
         
            (3)  Den Europæiske Centralbanks afgørelse (EU) 2020/187 af 3. februar 2020 om indførelse af det tredje program vedrørende køb af særligt dækkede obligationer (ECB/2020/8) (EUT L 39 af 12.2.2020, s. 6).
         
            (4)  Den Europæiske Centralbanks afgørelse (EU) 2015/5 af 19. november 2014 om indførelse af programmet vedrørende køb af værdipapirer af asset-backed typen (ECB/2014/45) (EUT L 1 af 6.1.2015, s. 4).